BEYOND ย้ายเทรดหมวด “บริการ” ตอกย้ำธุรกิจโรงแรมเต็มตัว มีผล 28 ธ.ค.64
BEYOND เตรียมย้ายกลุ่มอุตสาหกรรมสู่ “บริการ” ตอกย้ำการเป็นผู้ประกอบการธุรกิจโรงแรมเต็มตัว มีผล 28 ธ.ค. 2564
BEYOND เตรียมย้ายกลุ่มอุตสาหกรรมสู่ “บริการ” ตอกย้ำการเป็นผู้ประกอบการธุรกิจโรงแรมเต็มตัว มีผล 28 ธ.ค. 2564
21 ธ.ค. 2564

นางกมลวรรณ วิปุลากร กรรมการผู้จัดการ บริษัท เบาด์ แอนด์ บียอนด์ จำกัด (มหาชน) หรือ BEYOND เปิดเผยว่า ตลาดหลักทรัพย์แห่งประเทศไทยอนุมัติการจัดกลุ่มอุตสาหกรรมใหม่ของบริษัท เพื่อให้สอดคล้องกับรายได้และทิศทางดำเนินงานที่ปรับกลยุทธ์สู่ธุรกิจโรงแรมและการบริการ โดยจะย้ายสู่กลุ่มอุตสาหกรรม “บริการ” หมวดธุรกิจ “การท่องเที่ยวและสันทนาการ” มีผล 28 ธันวาคม 2564 เป็นต้นไป
BEYOND ประกอบธุรกิจลงทุน พัฒนา และดำเนินธุรกิจโรงแรมและการบริการ โดยมุ่งเน้นสร้างโรงแรมที่มีเอกลักษณ์เฉพาะตัว พอร์ตสินทรัพย์ปัจจุบันประกอบด้วยโรงแรมดัง 2 แห่ง ได้แก่ โรงแรมโฟร์ซีซั่นส์ กรุงเทพฯ ริมแม่น้ำเจ้าพระยา และโรงแรมคาเพลลา กรุงเทพฯ ซึ่งทั้ง 2 แห่งเป็นโรงแรมระดับ Ultra-Luxury สุดหรู สไตล์รีสอร์ตกลางเมือง ให้บริการห้องพักรวม 400 ห้อง ห้องจัดเลี้ยงขนาดใหญ่ที่มีศักยภาพในการรองรับการจัดงานทุกรูปแบบ ร้านอาหารและบาร์ชื่อดังกว่า 11 ร้าน โดยห้องอาหารหยู้ ทิง หย้วน (Yu Ting Yuan) ณ โรงแรมโฟร์ซีซั่นส์ กรุงเทพฯ และห้องอาหารโค้ท บาย เมาโร โคลาเกรคโค (Côte by Mauro Colagreco) ณ โรงแรมคาเพลลา กรุงเทพฯ ได้รับรางวัลการันตีคุณภาพ 1 ดาวมิชลิน จาก Michelin Guide ภายหลังเปิดให้บริการเพียง 1 ปี